Document ID: 32011R0626

REGULAMENT DELEGAT (UE) NR. 626/2011 AL COMISIEI
din 4 mai 2011
de completare a Directivei 2010/30/UE a Parlamentului European și a Consiliului în ceea ce privește etichetarea energetică a aparatelor de climatizare
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2010/30/UE a Parlamentului European și a Consiliului din 19 mai 2010 privind indicarea, prin etichetare și informații standard despre produs, a consumului de energie și de alte resurse al produselor cu impact energetic (1), în special articolul 10,
întrucât:
(1)
Directiva 2010/30/UE prevede adoptarea de către Comisie a unor acte delegate privind etichetarea produselor cu impact energetic care prezintă un potențial semnificativ de economisire a energiei și o mare disparitate în ceea ce privește nivelurile de performanță cu funcționalități echivalente.
(2)
Dispozițiile privind etichetarea energetică a aparatelor de climatizare au fost stabilite de Directiva 2002/31/CE a Comisiei din 22 martie 2002 de punere în aplicare a Directivei 92/75/CEE a Consiliului privind etichetarea consumului de energie al aparatelor de climatizare de uz casnic (2). Directiva de punere în aplicare stabilește diferite scări de etichetare pentru aparatele de climatizare care folosesc tehnologii diferite și determină eficiența energetică doar pe baza funcționării la încărcare totală.
(3)
Energia electrică utilizată de aparatele de climatizare reprezintă o parte semnificativă din totalul cererii de energie electrică pentru uz comercial și casnic în Uniune. Dincolo de îmbunătățirile deja realizate în domeniul eficienței energetice, consumul de energie al aparatelor de climatizare mai poate fi încă redus substanțial.
(4)
Directiva 2002/31/CE trebuie abrogată, iar prezentul regulament trebuie să stabilească noi dispoziții pentru ca eticheta energetică să ofere producătorilor stimulente dinamice pentru a continua îmbunătățirea eficienței energetice a aparatelor de climatizare și pentru a accelera transformarea pieței în vederea integrării unor tehnologii eficiente din punct de vedere energetic.
(5)
Dispozițiile prezentului regulament trebuie să se aplice aparatelor de climatizare aer/aer cu puterea de ieșire pentru răcire (sau puterea de ieșire pentru încălzire, dacă numai această funcție este oferită) de maximum 12 kW.
(6)
Evoluția tehnologică în vederea îmbunătățirii eficienței energetice a aparatelor de climatizare a prezentat un ritm rapid în ultimii ani. Acest lucru a permis mai multor țări terțe să introducă cerințe minime stricte de eficiență energetică și să inițieze introducerea unor noi sisteme de etichetare energetică pe baza performanței sezoniere. Aparatele actuale care ating cele mai bune niveluri de eficiență energetică, cu excepția aparatelor de climatizare cu o singură conductă și a celor cu conductă dublă, au depășit cu mult nivelurile de eficiență ale clasei A, stabilite prin Directiva 2002/31/CE.
(7)
Prezentul regulament introduce două scări de eficiență energetică bazate pe funcția principală a aparatului și pe aspecte specifice importante pentru consumatori. Dat fiind faptul că aparatele de climatizare sunt utilizate mai ales în condiții de sarcină parțială, testele de eficiență trebuie să fie modificate pentru a utiliza metoda de măsurare a eficienței sezoniere, exceptând aparatele de climatizare cu o singură conductă și cele cu conductă dublă. Metoda de măsurare a eficienței sezoniere ia mai bine în calcul avantajele tehnologiei inverter și condițiile de utilizare a aparatelor de acest tip. Noua metodă de calcul al eficienței, cu o măsură de implementare a proiectării ecologice stabilind cerințe minime de eficiență energetică superioare actualului nivel A, va duce la reclasificarea acestor aparate. Prin urmare, pentru aparatele de climatizare split, de fereastră și murale trebuie să se prevadă o nouă scară a claselor de eficiență energetică A-G, iar în partea superioară a acesteia să se adauge un „+” la fiecare doi ani până când se ajunge la A+++.
(8)
Pentru aparatele de climatizare cu o singură conductă și cele cu conductă dublă, trebuie să se aplice în continuare indicatorii de performanță pentru eficiența energetică în regim staționar, dat fiind că în prezent nu există pe piață unități inverter. Pentru că reclasificarea acestor aparate nu este necesară, aparatele de climatizare cu o singură conductă și cele cu conductă dublă trebuie să aibă o scară A+++ - D. Deși aceste aparate în mod intrinsec mai puțin eficiente decât aparatele split, pot atinge doar clasa de eficiență energetică A+ pe o scară A+++ - D, aparatele split mai eficiente pot atinge clasa de eficiență energetică A+++.
(9)
Prezentul regulament trebuie să garanteze consumatorilor obținerea de informații comparative mai precise referitoare la performanța aparatelor de climatizare.
(10)
Se estimează că efectul combinat al etichetării energetice prevăzute de prezentul regulament și al regulamentului de punere în aplicare a Directivei 2009/125/CE a Parlamentului European și a Consiliului cu privire la cerințele de proiectare ecologică aplicabile aparatelor de climatizare (3) va determina economii de energie electrică de 11 TWh pe an până în 2020, comparativ cu situația în care nu s-ar lua nicio măsură.
(11)
Nivelul de zgomot al unui aparat de climatizare se poate dovedi important pentru utilizatorii finali. Pentru ca aceștia să poată lua o decizie în cunoștință de cauză, pe eticheta aparatelor de climatizare trebuie incluse informațiile referitoare la emisiile de zgomot.
(12)
Informațiile care figurează pe etichetă trebuie obținute prin proceduri de măsurare fiabile, exacte și reproductibile, care iau în considerare metodele de măsurare de ultimă generație general recunoscute, inclusiv, dacă este cazul, standardele armonizate adoptate de organismele europene de standardizare, enumerate în anexa I la Directiva 98/34/CE a Parlamentului European și a Consiliului din 22 iunie 1998 de stabilire a unei proceduri pentru furnizarea de informații în domeniul standardelor și reglementărilor tehnice (4).
(13)
Prezentul regulament trebuie să specifice un design uniform și cerințe în ceea ce privește conținutul etichetelor pentru aparatele de climatizare.
(14)
În plus, prezentul regulament trebuie să stabilească cerințe privind documentația tehnică și fișa aparatelor de climatizare.
(15)
Mai mult, prezentul regulament trebuie să stabilească cerințe în ceea ce privește informațiile care trebuie furnizate în cazul tuturor formelor de vânzare la distanță, al reclamelor și al materialelor promoționale tehnice care au ca obiect aparatele de climatizare.
(16)
Este oportun să se prevadă revizuirea dispozițiilor prezentului regulament în lumina progreselor tehnologice.
(17)
În vederea facilitării tranziției de la Directiva 2002/31/CE la prezentul regulament, aparatele de climatizare etichetate în conformitate cu prezentul regulament trebuie considerate conforme cu Directiva 2002/31/CE.
(18)
Furnizorilor care doresc să introducă pe piață aparate de climatizare care îndeplinesc cerințele unor clase de eficiență energetică superioare trebuie să li se permită să pună la dispoziție etichete care să indice clasele respective înainte de data de la care afișarea acestor clase devine obligatorie.
(19)
Prin urmare, Directiva 2002/31/CE trebuie abrogată,
ADOPTĂ PREZENTUL REGULAMENT:
Articolul 1
Obiectul și domeniul de aplicare
1. Prezentul regulament stabilește cerințe privind etichetarea și furnizarea de informații suplimentare despre produs pentru aparatele de climatizare alimentate de la rețeaua electrică și cu o capacitate nominală de ≤ 12 kW pentru răcire sau pentru încălzire dacă produsul nu are funcție de răcire.
2. Prezentul regulament nu se aplică:
a)
aparatelor care folosesc alte surse decât cele electrice;
b)
aparatelor de climatizare la care condensatorul, evaporatorul sau ambele nu folosesc aerul ca agent de transfer al căldurii.
Articolul 2
Definiții
Pe lângă definițiile prevăzute la articolul 2 din Directiva 2010/30/UE a Parlamentului European și a Consiliului (5), se aplică următoarele definiții:
(1)
„aparat de climatizare” înseamnă un dispozitiv care poate să răcească, să încălzească sau și să răcească și să încălzească aerul din interiorul clădirilor utilizând un ciclu cu compresie de vapori acționat de un compresor electric, inclusiv aparatele de climatizare care îndeplinesc și alte funcții, de exemplu de dezumidificare, de purificare a aerului, de ventilare sau de încălzire suplimentară a aerului cu ajutorul unei rezistențe electrice, precum și dispozitivele care pot utiliza apa (fie apa condensată care se formează în compartimentul evaporatorului sau apa adăugată din exterior) pentru evaporare pe condensator, cu condiția ca dispozitivul să poată funcționa și fără a folosi o sursă externă de apă, numai cu aer;
(2)
„aparat de climatizare cu conductă dublă” înseamnă un aparat de climatizare în care, în timpul răcirii sau al încălzirii, aerul de admisie din condensator sau din evaporator este introdus în unitate din mediul exterior printr-o conductă și este expulzat în mediul exterior printr-o altă conductă și care este plasat în întregime în interiorul spațiului pe care îl deservește, lângă un zid;
(3)
„aparat de climatizare cu o singură conductă” înseamnă un aparat de climatizare în care, în timpul răcirii sau al încălzirii, aerul de admisie din condensator sau din evaporator este introdus din spațiul în care se află unitatea și este expulzat în afara acestuia;
(4)
„capacitate nominală” (Prated ) înseamnă capacitatea de răcire sau de încălzire a ciclului cu compresie de vapori al unității în condițiile nominale de funcționare;
(5)
„utilizator final” înseamnă un consumator care cumpără sau care se preconizează că va cumpăra un aparat de climatizare;
(6)
„punct de vânzare” înseamnă un loc unde aparatele de climatizare sunt expuse sau oferite spre vânzare, închiriere sau închiriere cu opțiune de cumpărare.
În anexa I sunt stabilite definiții suplimentare în sensul anexelor II-VIII.
Articolul 3
Responsabilitățile furnizorilor
1. Furnizorii trebuie să ia măsurile prevăzute la literele (a)-(g):
(a)
se furnizează o etichetă tipărită pentru fiecare aparat de climatizare care respectă clasele de eficiență energetică stabilite în anexa II. Eticheta trebuie să respecte formatul și conținutul informativ stabilite în anexa III. Pentru aparatele de climatizare, cu excepția aparatelor cu o singură conductă și a celor cu conductă dublă, trebuie să se furnizeze o etichetă tipărită, cel puțin pe ambalajul unității exterioare, pentru cel puțin o combinație dintre o unitate interioară și una exterioară la rata capacității egală cu 1. Pentru alte combinații, informațiile pot fi furnizate în mod alternativ pe un site web cu acces liber;
(b)
este pusă la dispoziție o fișă a produsului, astfel cum este stabilită în anexa IV. Pentru aparatele de climatizare, cu excepția aparatelor cu o singură conductă și a celor cu conductă dublă, trebuie să se furnizeze o fișă a produsului, cel puțin pe ambalajul unității exterioare, pentru cel puțin o combinație dintre o unitate interioară și una exterioară la rata capacității egală cu 1. Pentru alte combinații, informațiile pot fi furnizate în mod alternativ pe un site web cu acces liber;
(c)
la cerere, se pune la dispoziția autorităților statelor membre și a Comisiei, în format electronic, documentația tehnică prevăzută în anexa V;
(d)
toate reclamele pentru un model specific de aparat de climatizare includ clasa de eficiență energetică, dacă reclamele prezintă informații legate de consumul de energie sau de preț. În cazul în care sunt posibile mai multe clase de eficiență, furnizorul sau producătorul, după caz, trebuie să declare clasa de eficiență pentru încălzire cel puțin în sezonul de încălzire „mediu”. Informațiile care trebuie furnizate în cazurile în care se consideră că utilizatorii finali nu pot vedea produsul expus sunt cele stabilite în anexa VI;
(e)
toate materialele promoționale tehnice referitoare la un model specific de aparat de climatizare și care descriu parametrii tehnici specifici ai acestuia includ clasa de eficiență energetică a modelului respectiv în conformitate cu anexa II;
(f)
sunt puse la dispoziție instrucțiunile de utilizare;
(g)
aparatele de climatizare cu o singură conductă sunt denumite „aparate de climatizare locale” pe ambalaj, în documentația produsului și în toate materialele publicitare, pe suport de hârtie sau în format electronic.
2. Clasa de eficiență energetică se determină în conformitate cu anexa VII.
3. Formatul etichetei pentru aparatele de climatizare, cu excepția aparatelor de climatizare cu o singură conductă și a celor cu conductă dublă, este cel din anexa III.
4. Pentru aparatele de climatizare, cu excepția aparatelor de climatizare cu o singură conductă și a celor cu conductă dublă, formatul etichetei stabilit în anexa III se aplică conform următorului calendar:
(a)
în privința aparatelor de climatizare introduse pe piață de la 1 ianuarie 2013, cu excepția aparatelor de climatizare cu o singură conductă și a celor cu conductă dublă, etichetele cu clasele de eficiență energetică A, B, C, D, E, F, G sunt conforme cu anexa III punctul 1.1, pentru aparatele de climatizare reversibile, cu anexa III punctul 2.1, pentru aparatele de climatizare având numai funcție de răcire, și cu anexa III punctul 3.1, pentru aparatele de climatizare având numai funcție de încălzire;
(b)
în privința aparatelor de climatizare introduse pe piață de la 1 ianuarie 2015, cu excepția aparatelor de climatizare cu o singură conductă și a celor cu conductă dublă, etichetele cu clasele de eficiență energetică A+, A, B, C, D, E, F sunt conforme cu anexa III punctul 1.2, pentru aparatele de climatizare reversibile, cu anexa III punctul 2.2, pentru aparatele de climatizare având numai funcție de răcire, și cu anexa III punctul 3.2, pentru aparatele de climatizare având numai funcție de încălzire;
(c)
în privința aparatelor de climatizare introduse pe piață de la 1 ianuarie 2017, cu excepția aparatelor de climatizare cu o singură conductă și a celor cu conductă dublă, etichetele cu clasele de eficiență energetică A++, A+, A, B, C, D, E sunt conforme cu anexa III punctul 1.3, pentru aparatele de climatizare reversibile, cu anexa III punctul 2.3, pentru aparatele de climatizare având numai funcție de răcire, și cu anexa III punctul 3.3, pentru aparatele de climatizare având numai funcție de încălzire;
(d)
în privința aparatelor de climatizare introduse pe piață de la 1 ianuarie 2019, cu excepția aparatelor de climatizare cu o singură conductă și a celor cu conductă dublă, etichetele cu clasele de eficiență energetică A+++, A++, A+, A, B, C, D sunt conforme cu punctul 1.4, pentru aparatele de climatizare reversibile, cu anexa III punctul 2.4, pentru aparatele de climatizare având numai funcție de răcire, și cu anexa III punctul 3.4, pentru aparatele de climatizare având numai funcție de încălzire.
5 Pentru aparatele de climatizare cu conductă dublă introduse pe piață de la 1 ianuarie 2013 cu clasele de eficiență energetică A+++, A++, A+, A, B, C, D, formatul etichetei este conform cu anexa III punctul 4.1, pentru aparatele de climatizare cu conductă dublă reversibile, cu anexa III punctul 4.3, pentru aparatele de climatizare cu conductă dublă având numai funcție de răcire, și cu anexa III punctul 4.5, pentru aparatele de climatizare cu conductă dublă având numai funcție de încălzire.
6 Pentru aparatele de climatizare cu o singură conductă introduse pe piață de la 1 ianuarie 2013 cu clasele de eficiență energetică A+++, A++, A+, A, B, C, D, formatul etichetei este conform cu anexa III punctul 5.1, pentru aparatele de climatizare cu o singură conductă reversibile, cu anexa III punctul 5.3, pentru aparatele de climatizare cu o singură conductă având numai funcție de răcire, și cu anexa III punctul 5.5, pentru aparatele de climatizare cu o singură conductă având numai funcție de încălzire.
Articolul 4
Responsabilitățile distribuitorilor
Distribuitorii se asigură că:
(a)
la punctul de vânzare, fiecare aparat de climatizare este prevăzut cu eticheta pusă la dispoziție de furnizori în conformitate cu articolul 3 alineatul (1), pe partea exterioară frontală sau superioară a aparatului, de așa manieră încât să fie clar vizibilă;
(b)
aparatele de climatizare oferite spre vânzare, închiriere sau închiriere cu opțiune de cumpărare, în cazurile în care se consideră că utilizatorii finali nu pot vedea produsul expus, sunt comercializate împreună cu informațiile puse la dispoziție de furnizori în conformitate cu anexele V și VI;
(c)
toate reclamele pentru un model specific de aparat de climatizare conțin o referință la clasa de eficiență energetică, dacă reclamele prezintă informații legate de consumul de energie sau de preț. În cazul în care sunt posibile mai multe clase de eficiență, furnizorul/producătorul trebuie să declare clasa de eficiență cel puțin în zona corespunzătoare sezonului „mediu”;
(d)
toate materialele promoționale tehnice referitoare la un model specific care descriu parametrii tehnici ai unui aparat de climatizare includ o referință la clasa (clasele) de eficiență energetică a modelului și instrucțiunile de utilizare puse la dispoziție de furnizor. În cazul în care sunt posibile mai multe clase de eficiență, furnizorul/producătorul trebuie să declare clasa de eficiență cel puțin în zona corespunzătoare sezonului „mediu”;
(e)
aparatele de climatizare cu o singură conductă sunt denumite „aparate de climatizare locale” pe ambalaj, în documentația produsului și în toate materialele promoționale sau publicitare, pe suport de hârtie sau în format electronic.
Articolul 5
Metode de măsurare
Informațiile care trebuie furnizate în temeiul articolului 3 se obțin prin proceduri de măsurare fiabile, exacte și reproductibile, care iau în considerare metodele de măsurare de ultimă generație general recunoscute, în conformitate cu anexa VII.
Articolul 6
Procedura de verificare în scopul supravegherii pieței
Statele membre aplică procedura stabilită în anexa VIII atunci când evaluează conformitatea clasei de eficiență energetică declarate, a consumului anual sau orar de energie, după caz, și a emisiilor de zgomot.
Articolul 7
Revizuire
Comisia revizuiește prezentul regulament în lumina progreselor tehnologice în termen de maximum cinci ani de la data intrării în vigoare a acestuia. Se va acorda atenție în special schimbărilor semnificative ale cotelor de piață pentru diversele tipuri de aparate.
Articolul 8
Abrogare
Directiva 2002/31/CE se abrogă de la 1 ianuarie 2013.
Articolul 9
Dispoziție tranzitorie
1. Aparatele de climatizare introduse pe piață înainte de 1 ianuarie 2013 trebuie să fie conforme cu dispozițiile Directivei 2002/31/CE.
Articolul 10
Intrare în vigoare și aplicare
1. Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
2. Prezentul regulament se aplică de la 1 ianuarie 2013.
Prezentul regulament este obligatoriu în toate elementele sale și se aplică direct în toate statele membre.
Adoptată la Bruxelles, 4 mai 2011.

Labels: 3
14
1
20